*BÁTASZÉK Város Önkormányzata Képviselő-testületének*

………../2019.(I.31.) önkormányzati r e n d e l e t - t e r v e z e t e

**a települési támogatásról és egyéb szociális ellátásokról** [[1]](#footnote-1)

Bátaszék Város Önkormányzatának Képviselő-testülete a szociális igazgatásról és szociális ellátásokról szóló 1993. évi III. törvény 1. § (2) bekezdésében, a 10. § (1) bekezdésében, a 18. § a) pontjában, a 25.§ (3) bekezdés b) pontjában, a 26. §-ban, a 32. § (1) bekezdés b) pontjában és a (3) bekezdésében, a 45. § (1) bekezdésében, a 48. § (4) bekezdésében, az 58/B. § (2) bekezdésében, a 62. § (2) bekezdésében, a 92. § (1) és (2) bekezdésében, valamint a 132. § (4) bekezdés d) és g) pontjában kapott felhatalmazás alapján, Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8a. pontjában kapott feladatkörében eljárva – a képviselő-testület és szervei szervezeti és működési szabályzatáról szóló 2/2011.(II.1.) önkormányzati rendelet 25. § (4) bekezdésében biztosított véleményezési jogkörében eljáró Szociális Bizottság és a Pénzügy és Gazdasági Bizottság véleményének kikérésével – a következőket rendeli el:

**I. fejezet**

**ÁLTALÁNOS RENDELKEZÉSEK**

***1. A rendelet célja és hatálya***

**1. §** E rendelet célja, hogy megállapítsa, és szabályozza a helyi sajátosságoknak megfelelő szociális rászorultságtól függő pénzbeli, valamint természetbeni szociális ellátások fajtáit, valamint azok eljárási és jogosultsági szabályait, továbbá azok igénybevételének és érvényesítésének módját, feltételeit.

**2. § (1)** A rendelet hatálya kiterjed:

1. a Bátaszéken lakcímmel rendelkező magyar állampolgárokra,
2. a Bátaszéken élő bevándoroltakra és letelepedettekre,
3. a Bátaszéken élő hontalanokra,
4. a magyar hatóság által menekültként vagy oltalmazottként elismert személyekre,
5. az 5. § (2) bekezdésében meghatározott ellátások tekintetében – az a)-d) pontban foglaltakon túlmenően – az Európai Szociális Kartát megerősítő országoknak Bátaszék közigazgatási területén jogszerűen tartózkodó állampolgáraira,
6. a szociális igazgatásról és szociális ellátásokról szóló 1993. évi III. törvény (a továbbiakban: Sztv.) 3. § (3) bekezdésében meghatározottakra,

**(1a)** E rendelet 29. § (1) bekezdés b), d) és e) pontjának hatálya a mindenkor hatályos társulási megállapodásban szereplő településekre terjed ki.

**(2)** Az e rendeletben meghatározott szociális hatáskörök gyakorlását a képviselő-testület – a (3) bekezdésben foglaltak kivételével – a Szociális Bizottságára (a továbbiakban: bizottság) ruházza át.

**(3)** Az e rendelet 5. § (2) bekezdésében, valamint a 11. § (1) bekezdés 1.b)-c) pontjában és a 2.d)-h) pontjában meghatározottakat Bátaszék Város Polgármestere (a továbbiakban: polgármester) gyakorolja.

**(4)** A rendelet mellékletében szereplő térítési díjak minden igénybevevőre kiterjednek.

**3. §** E rendelet alkalmazása során:

1. *létfenntartást veszélyeztető helyzet*:

aa) tartós betegség miatti jövedelem-kiesés,

ab) keresettel, jövedelemmel nem rendelkező időtartam,

ac) átmeneti, nehéz anyagi helyzet;

1. *létfenntartási gond:* amikor önmaga és családja létfenntartásáról más módon nem tud gondoskodni, valamint alkalmanként többletkiadások jelentkeznek,
2. *tartásra köteles és képes személy:* a jogosultnak az a házastársa, élettársa, egyenságbeli rokona, örökbe fogadott gyermeke, örökbefogadott szülője, akinek családjában az egy főre jutó jövedelem a tartási kötelezettség teljesítése mellett meghaladja az öregségi nyugdíj mindenkori legkisebb összegének (a továbbiakban: nyugdíjminimum) két és félszeresét, továbbá a tartást szerződésben vállaló, és az a személy is, akit a bíróság tartásra kötelezett;
3. *tartósan beteg:* az a személy, aki – bár az Sztv. 33. § (1) bekezdés a.) pontjában meghatározott munkaképesség-csökkenést nem éri el – háziorvosa megítélése szerint előreláthatólag 3 hónapnál hosszabb ideig fennálló átmeneti betegsége, mentális állapota miatt közfoglalkoztatásban való részvételre ideiglenesen nem alkalmas, és emiatt nincs olyan közmunka, amit részére adottságához, képességéhez fel lehetne ajánlani;

***2. Eljárási szabályok***

**4. §** E rendelet alkalmazása során a szociális ellátásra jogosultság, a jogosultat érintő jog és kötelezettség megállapítására, továbbá hatósági ellenőrzésre az általános közigazgatási rendtartásról szóló 2016. évi CL. törvény (a továbbiakban: Ákr.) rendelkezéseit az Sztv. meghatározott eltérésekkel kell alkalmazni.

**5. § (1)** A bejelentett lakóhellyel nem rendelkező hajléktalan személynek – rászorultság esetén – joga van az e rendeletben meghatározott ellátások igénybevételére, ha a kérelem benyújtásakor Bátaszék várost jelölte meg tartózkodási helyeként.

**(2)** A polgármester tekintet nélkül hatáskörére és illetékességére, köteles az arra rászorulóknak rendkívüli települési támogatást, étkeztetést és szállást biztosítani, ha ennek hiánya a rászoruló életét, testi épségét veszélyezteti.

**(3)** A polgármester a (2) bekezdés szerinti ideiglenes intézkedésről haladéktalanul értesíti a hatáskörrel rendelkező illetékes szervet, egyidejűleg kérnie kell a kifizetett települési támogatás megtérítését.

**6. § (1)** A szociális ellátások iránti kérelmet – a (2) bekezdésben foglalt kivétellel – a Bátaszéki Közös Önkormányzati Hivatalnál (a továbbiakban: hivatal) kell benyújtani, de az ellátások hivatalból is megállapíthatóak.

**(2)** E rendelet 29. § (1) bekezdése szerinti, személyes gondoskodás megállapítása iránti kérelmet a Bátaszék és Környéke Önkormányzatainak Egészségügyi, Szociális és Gyermekjóléti Intézmény-fenntartó Társulás (a továbbiakban: társulás) által fenntartott bátaszéki Gondozási Központ (a továbbiakban: központ) ellátást nyújtó nappali intézmény intézményvezetőjénél kell benyújtani, aki – házi segítségnyújtás iránti kérelem esetében – kezdeményezi az igénylő gondozási szükségletének vizsgálatát, majd ennek figyelembevételével dönt az ellátás biztosításáról.

**(3)** E rendelet 36.-42. §-a szerinti társulási megállapodás, illetve ellátási szerződés útján biztosított szociális szolgáltatások esetében, az ellátás iránti kérelemről a szolgáltatást biztosító intézmény vezetője dönt.

**(4)** A szociális ellátásra való jogosultság elbírálásához a kérelmen kívül a következőket kell csatolni a kérelemhez:

1. a kérelmező és vele egy háztartásban élő családja jövedelmi, vagyoni helyzetéről szóló igazolást vagy nyilatkozatot;
2. a TAJ-számot,
3. a kérelmező havi kiadásait igazoló és nevére szóló számlákat, szerződéseket,

**(5)** A jövedelem igazolható;

1. a munkaviszonyból származó, havonta rendszeresen mérhető jövedelem esetén a kérelem benyújtását megelőző hónap nettó átlagkeresetéről szóló munkáltatói igazolással;
2. álláskeresési ellátás esetén a kérelem benyújtását megelőző hónapban folyósított ellátás igazoló szelvényével, ennek hiányában a munkaügyi kirendeltség által kiállított igazolással;
3. a társadalombiztosítás keretében folyósított ellátások esetében a kérelem benyújtását megelőző hónapban kifizetett ellátás igazoló szelvényével, számlára történt utalás esetén az utolsó havi bankszámla kivonattal;
4. nyugdíjszerű ellátás folyósítása esetén a nyugdíjfolyósító tájékoztatója az adott év január 1-jétől, a kérelmező részére folyósított ellátás összegéről;
5. vállalkozó esetében a NAV igazolásával, a kérelem benyújtását megelőző gazdasági év személyi jövedelemadó alapjáról;
6. egyszerűsített foglalkoztatás esetén a kérelmező által tett nyilatkozattal.

**(6)** Amennyiben a kérelmező a szükséges iratokat nem csatolja, vagy a kért adatokat nem közli, vagy a kérelmében valótlan adatokat közöl az Ákr. 64. § (2) bekezdésében meghatározott eljárásnak van helye.

**7. § (1)** A pénzbeli szociális ellátások megállapítását megelőzően a kérelmező vagyoni, szociális és lakáskörülményeinek tisztázása céljából a hivatal ügyintézője helyszíni szemlét tart, melynek megállapításait környezettanulmányban rögzíti.

**(2)** Nemkell környezettanulmányt felvenni, ha a kérelmező körülményeit a hivatal szociális ellátási ügyben féléven belül vizsgálta és nem feltételezhető, hogy abban lényeges változás következett volna be.

**8. § (1)** A pénzbeli szociális ellátások folyósítása – a pénzbeli és természetbeni szociális ellátások igénylésének és megállapításának, valamint folyósításának részletes szabályairól szóló 63/2006.(III.27.) Korm. rendelet előírásai szerint – elsősorban fizetési számlára utalással, vagy a hatáskört gyakorló döntése esetén házipénztári kifizetéssel történik.

**(2)** A rendszeresen megállapított települési támogatást havonta utólag, minden hónap 5. napjáig, míg az eseti ellátást a bizottsági ülést illetve a polgármester döntését követő öt munkanapon belül kell kifizetni, vagy átutalni a közműszolgáltató részére.

***3. A szociális ellátás ellenőrzése***

**9. § (1)** A jelen rendelettel megállapított pénzbeli ellátások jogosultsági feltételeinek fennállását – a jogosultság megállapítását követően is – a hivatal bármikor jogosult ellenőrizni, kivéve a lakáscélú települési támogatás.

**(2)** A szociális ellátásban részesülő köteles az ellenőrzést tűrni és az ellenőrzést végzővel együttműködni, a kért adatok rendelkezésre bocsájtani és az ellátás cél szerinti felhasználását igazolni.

**(3)** Amennyiben az ellenőrzés során a szociális ellátásban részesülő nem működik együtt a hivatallal, úgy a rendszeres ellátás megszüntethető.

***4. Jogosulatlanul igénybevett ellátás megtérítése***

**10. § (1)** A jogosulatlanul igénybe vett ellátás megtérítésére az Sztv. 17. §-ában foglaltakat kell alkalmazni.

# (2) Ha a hatáskör gyakorlója szociális ellátás megtérítését rendeli el, a képviselő-testület a megtérítés összegét, illetve pénzegyenértékét és a kamat összegét, amennyiben a visszafizetésre kötelezett személy családjának egy főre jutó havi jövedelme a nyugdíjminimum

1. 100 %-át, egyedül élőnél 150 %-át nem haladja meg – elengedheti;
2. 100 - 150 %-a, egyedül élőnél 150 - 200 %-a között van – csökkenheti;
3. 150 %, egyedül élőnél 200 % felett van – részletfizetést engedélyezhet, melynek időtartama maximum 12 (tizenkettő) hónapig terjedhet.

# (3) A jogosulatlanul és rosszhiszeműen igénybevett támogatás mérséklése vagy elengedése kizárólag a visszafizetésre kötelezett személy írásos kérelemére történhet.

**II. Fejezet**

**AZ ÖNKORMÁNYZAT ÁLTAL NYÚJTOTT PÉNZBELI ELLÁTÁSOK**

**11. §** **(1)** A szociális hatáskör gyakorlója szociális rászorultság esetén az alábbi ellátásokat állapíthatja meg:

1. Pénzbeli ellátásként

a) létfenntartáshoz

b) gyermek fogadásához,

c) iskoláztatáshoz,

d) temetéshez;

kapcsolódó rendkívüli települési támogatás;

2. Természetbeni ellátásként

a) lakhatáshoz kapcsolódó rendszeres kiadások viseléséhez,

b) gyógyszerkiadások viseléséhez;

c) szociális tűzifa juttatást,

d) eseti gyógyszerkiadás csökkentésére támogatást,

e) karácsonyi támogatás,

f) helyi autóbusz-közlekedési támogatást,

g) köztemetést,

h) temetés céljára kölcsönt

állapíthat meg.

**(2)** A rendkívüli települési támogatás természetbeni ellátásként is nyújtható.

**III. fejezet**

**PÉNZBELI TELEPÜLÉSI TÁMOGATÁS**

***1. Rendkívüli települési támogatáslétfenntartáshoz kapcsolódóan***

**12. § (1)** Rendkívüli támogatást az Sztv. 45. § (4) – (5) bekezdésében foglaltakra figyelemmel kell megállapítani azzal a különbséggel, hogy kérelmező családjában az egy főre jutó havi jövedelem nem haladhatja meg a nyugdíjminimum 150 %-át, egyedülálló esetén a 200 %-át.

**(2)** A rendkívüli támogatás legkisebb összege alkalmanként ***3.000 Ft.***

**(3)** A tartósan létfenntartási gonddal küzdő személyek részére a bizottság az év során folyósítandó többszöri támogatás kifizetéséről is dönthet, meghatározva az alkalmanként kifizetésre kerülő összegeket.

**(4)** A bizottság kivételes méltánylást érdemlő körülmények, így különösen: elemi kár, betegség, súlyos vagyonelleni és testi épség, élet elleni cselekmény esetén, a lakóépületében vagy annak központi berendezésében bekövetkezett kár miatt – az egyéb feltételek hiányában – az általános szabályoktól eltérően is megállapíthat rendkívüli támogatást, egyébként az (1) bekezdés szerint rászorulónak nem tekintendő személynek is.

**(5)** Amennyiben fennáll a lehetősége annak, hogy a kérelmező a kapott támogatást nem rendeltetésének megfelelő célra fogja felhasználni, a támogatás felhasználásához – a bizottság döntése alapján – igénybe lehet venni a központ családsegítőjének segítségét.

***2. Gyermek fogadásához kapcsolódó rendkívüli települési támogatás***

**13. § (1)** Gyermek fogadásához kapcsolódó települési támogatásra jogosult az az újszülött, akinek a szülője a gyermek születésekor Bátaszék város közigazgatási területén él és a szülők valamelyikének - a gyermek születését megelőzően - legalább egy éve megszakítás nélkül bátaszéki bejelentett állandó lakóhelye van, és életvitelszerűen is ott tartózkodik.

**(2)**  A támogatás összege újszülött gyermekenként ***20.000 Ft.***

**(3)** A gyermek eltartásáról gondoskodó szülők bármelyikének támogatás iránti kérelmét a hivatalban kell benyújtani a gyermek születését követő 120 napon belül. E határidő elmulasztása jogvesztő!

**(4)** A kérelemhez mellékelni kell:

1. a gyermek születési anyakönyvi kivonatának másolatát,
2. a szülő nyilatkozatát arról, hogy a gyermeket saját háztartásában neveli.

**(5)** A megállapított támogatást a döntést követő 5 munkanapon belül kell kiadni, illetve kifizetni.

***3. Iskoláztatáshoz kapcsolódó rendkívüli települési támogatás***

**14. § (1)** Iskoláztatáshoz kapcsolódó települési támogatásban részesülhet az a bátaszéki állandó lakóhellyel rendelkező szülő~~t~~, akinek gyermeke a bátaszéki II. Géza Gimnázium 7. és 9. osztályába legkésőbb minden év szeptember 1-jéig beiratkozik tanulónak.

**(2)** A támogatás összege tanulónként ***10.000 Ft***.

**(3)** A támogatás megítélése hivatalból történik, ehhez be kell szerezni az intézménytől a tanulóra vonatkozó iskolalátogatási igazolást. A támogatást legkésőbb szeptember 30-áig kell eljuttatni a tanulók szüleinek.

***4. Temetéshez nyújtott rendkívüli települési támogatás***

**15. § (1)** A helyben szokásos, átlagos temetés költsége 250.000 Ft, ezért az elhunyt személy eltemettetésének költségeihez való hozzájárulásként megállapított települési támogatás összege 25.000 Ft, de elérheti a helyben szokásos, átlagos temetés teljes költségét, ha a temetési költségek viselése a kérelmezőnek vagy családjának a létfenntartását veszélyezteti, és kérelmező családjában az egy főre jutó havi jövedelem nem haladja meg a nyugdíjminimum 250 %-át, egyedülálló esetén a 300 %-át.

**(2)** A kérelemhez, melyet legkésőbb a temetést követő 30 napon belül kell benyújtani, mellékelni kell a kérelmező vagy vele azonos lakcímen élő közeli hozzátartozója nevére kiállított számla eredeti példányát, vagy – annak a hivatal által - hitelesített másolatát. A kereseti, jövedelmi viszonyt igazoló iratok csatolására nincs szükség, e tekintetben elegendő a kérelmező nyilatkozata.

**(3)** Nem részesülhet az (1) bekezdésben meghatározott támogatásban az a személy, aki temetési kölcsönben részesült, illetve akinek a hozzátartozóját az önkormányzat köztemetésben temettette el.

**IV. Fejezet**

**Természetbeni Települési Támogatás**

***1. Lakhatáshoz kapcsolódó rendszer kiadások viseléséhez nyújtandó települési támogatás***

**16. § (1)** A lakhatáshoz kapcsolódó rendszeres kiadások viseléséhez nyújtandó települési támogatás (továbbiakban: lakhatás támogatás) megállapításának feltétele, hogy a kérelmező lakókörnyezete rendezett legyen.

**(2)** A lakókörnyezet akkor rendezett, ha a kérelmező, illetve az ellátás jogosultja;

1. az általa életvitelszerűen lakott lakást vagy házat tisztán, rendezetten, higiénikus állapotban tartja,
2. az ingatlan állagát folyamatosan karbantartja, rendeltetésszerű használhatóságát biztosítja,
3. a házához tartozó udvart és kertet rendszeresen gondozza, gyomtalanítja, továbbá
4. gondoskodik az ingatlana előtti járda és árok tisztántartásáról.

**(3)** A jegyző a kérelmező lakókörnyezetének rendezettségéről a támogatás folyósítása alatt győződik meg.

**(4)** Ha a lakókörnyezet a (2) bekezdésben foglalt feltételeknek nem felel meg, a jegyző ötnapos határidő kitűzésével felhívja a kérelmezőt, illetve az ellátás jogosultját - az elvégzendő tevékenység konkrét megjelölésével - a kifogásolt hiányosságok felszámolására, melynek teljesítéséről ismételt helyszíni szemlén győződik meg.

**17. § (1)** A bizottság a szociálisan rászorult személyeknek, családoknak az általuk lakott lakás fenntartásához kapcsolódó rendszeres kiadásaik (villanyáram-, víz-, gázfogyasztás, csatornahasználat, hulladékszállítási díj, lakbér, albérleti díj, tüzelőanyag költség) viseléséhez e rendeletben meghatározott feltételekkel települési támogatás keretén belül lakhatási támogatást nyújt.

**(2)** Lakhatási támogatásra jogosult az a személy, akinek az egy főre jutó havi jövedelme;

1. több személyes háztartás esetén nem haladja meg az öregségi nyugdíj mindenkori legkisebb összegének 220 %-át,
2. egy személyes háztartás esetén az öregségi nyugdíj mindenkori legkisebb összegének 250 %-át,

és a háztartás tagjai egyikének sincs az Szt. 4. § (1) bekezdés b) pontja szerinti vagyona.

**(3)** Lakhatási támogatás ugyanazon lakásra csak egy jogosultnak állapítható meg, függetlenül a lakásban élő személyek és háztartások számától.

**(4)** A lakhatási támogatás havi összege ***2.500 Ft-tól 5.000 Ft-ig*** terjedhet.

**(5)** A lakhatási támogatást 3-12 hónapig terjedő időre lehet megállapítani, majd annak lejárta után a kérelmet ismét be lehet nyújtani.

**18. §** A bizottság kivételes méltánylást érdemlő körülmények, - így különösen: elemi kár, betegség, súlyos vagyonelleni és testi épség, élet elleni cselekmény esetén, a kérelmező által lakott lakóépületében vagy annak központi berendezésében bekövetkezett kár miatt, továbbá ha a kérelmező havi hiteltörlesztése a háztatás vagy az egyedül élő kérelmező havi összjövedelmének 30 %-át meghaladja,- esetében is megállapíthat lakhatási támogatást, amennyiben az egy főre jutó havi jövedelem

1. több személyes háztartás esetén nem haladja meg az öregségi nyugdíj mindenkori legkisebb összegének 270 %-át,

b) egy személyes háztartás esetén az öregségi nyugdíj mindenkori legkisebb összegének 300 %-át.

**19. § (1)** A lakhatási támogatás iránti kérelemhez – melyben nyilatkozni kell arról, hogy a támogatást kérő milyen jogcímen lakik a lakásban – a 6. § (5) bekezdésében felsoroltakon túl csatolni kell;

1. a háztartás tagjai jövedelmének hitelt érdemlő igazolását, a kérelemnyomtatványban szereplő vagyonnyilatkozatát,
2. a villanyáram-, a víz-, és a gázfogyasztásra, valamint a csatornahasználatra és hulladékszállításra vonatkozó utolsó havi szolgáltatói számlák,
3. a lakás tulajdonviszonyáról szóló igazolást, illetve albérleti szerződést,
4. a természetbeni szociális ellátás esetén a támogatott szolgáltatást szolgáltatói vagy közszolgáltatási szerződés alapján szerződőként igénybe vevő fogyasztónak és a fogyasztási helynek a szolgáltató általi azonosításához szükséges adatot tartalmazó iratot vagy másolatát.

**(2)** A lakhatási támogatást havi rendszerességgel kell nyújtani elsősorban természetbeni szociális ellátás formájában (közüzemi díjak egy részének, illetve egészének kérelmező helyett történő fizetése) illetve – kivételes esetben – pénzbeli ellátásként.

**(3)** Kérelmezőt a lakhatási támogatás a kérelem benyújtása hónapjának első napjától illeti meg, amennyiben a támogatást megállapították részére.

**20. § (1)** A lakhatási támogatást kizárólag természetbeni ellátásként kell megállapítani, amennyiben a lakásban előrefizetős gáz- vagy villanyáram-szolgáltatást mérő készülék működik.

**(2)** A megállapított lakhatási támogatás folyósítása a szolgáltató részére történik és annak összegét a támogatással érintett költség(ek) tekintetében a szolgáltató írja jóvá. Ebben az esetben a jogosultságot megállapító határozatban arról is rendelkezni kell, hogy a támogatást mely lakásfenntartási kiadáshoz nyújtják, továbbá fel kell tüntetni a fogyasztói és fogyasztási helyre vonatkozó azonosító adatokat.

**(3)** A bizottság a szolgáltatási, egyetemes szolgáltatási vagy közszolgáltatási szerződés alapján, természetbeni szociális ellátás formájában, havi rendszerességgel nyújtott lakhatási célú települési támogatásra való jogosultság megállapítása esetén a szolgáltató részére – a jogosultság megállapítását követő hónaptól kezdődően minden hónap 5. napjáig – elektronikus úton adatszolgáltatást teljesít az adatszolgáltatás hónapjában folyósításra került támogatásokról.

***2. Gyógyszerkiadások viseléséhez nyújtott települési támogatás***

**21. § (1)** A bizottság méltányosságból gyógyszerkiadások viseléséhez települési támogatást állapíthat meg gyógyszerkiadás csökkentésére azon személynek, akinek a családjában az egy főre jutó jövedelem nem haladja meg a nyugdíjminimum 230 %-át, egyedülélő esetében annak 300 %-át, feltéve, ha havi rendszeres gyógyszerköltsége eléri a nyugdíjminimum 20 %-át.

**(2)** A bizottság kivételes méltánylást érdemlő körülmények, – így különösen: elemi kár, betegség, súlyos vagyonelleni és testi épség, élet elleni cselekmény esetén; a kérelmező által lakott lakóépületében vagy annak központi berendezésében bekövetkezett kár miatt, továbbá ha a kérelmező havi hiteltörlesztése a háztatás vagy az egyedül élő kérelmező havi összjövedelmének 30 %-át meghaladja, – esetében is megállapíthat méltányosságból gyógyszerkiadásra támogatást, amennyiben a kérelmező havi rendszeres gyógyszerköltsége eléri a nyugdíjminimum 20 %-át, és

1. a kérelmező családjában az egy főre jutó jövedelem nem haladja meg az öregségi nyugdíj mindenkori legkisebb összegének 280 %-át,

b) egyedülélő esetén az öregségi nyugdíj mindenkori legkisebb összegének 350 %-át.

**(3)** A bizottság az (1) bekezdésben meghatározott feltételektől különösen indokolt esetben eltekinthet, ha kérelmező családjában egy személy már kap e célra támogatást és együttes havi gyógyszerköltségük, vagy az egyedül élő kérelmező havi gyógyszerköltsége meghaladja a háztartás vagy az egyedül élő kérelmező havi összjövedelmének 20 %-át.

**(4)** Nem részesülhet ilyen támogatásban, aki közgyógyellátásban részesül.

**(5)** A támogatás összege maximum ***6.000 Ft/hó***, melyet a bizottság maximum hat hónapra állapíthat meg. A támogatást a rendelet 2. melléklete szerinti gyógyszerutalvány formájában kell kiadni.

**(6)** A kérelemhez mellékelni kell a háziorvosi igazolást a rendszeresen szedett gyógyszerekről, valamint a gyógyszertár igazolását a gyógyszerek árairól. A megállapított támogatást a hivatal által elvégzett ellenőrzést, összevetést követően kell átutalni a gyógyszertár részére.

**(7)** A támogatás iránti kérelem a jogosultság időtartama lejártának hónapjában is benyújtható. Amennyiben az eljárás a jogosultság lejárta előtt befejeződik, az új jogosultság kezdő időpontjaként a korábbi jogosultság lejártát követő hónap első napját kell megállapítani.

***3. Eseti gyógyszerkiadás csökkentésére***

**22. § (1)** A polgármester eseti gyógyszerkiadás csökkentésére szociális támogatást állapíthat meg azon személy részére;

1. aki egy-egy betegsége miatt jelentkező magas gyógyszerkiadást jövedelmi helyzete miatt nem képes megfizetni, és
2. akinek családjában az egy főre jutó havi jövedelem nem haladja meg a nyugdíjminimum 200 %-át, egyedülálló esetén 250 %-át, feltéve,

ha kérelmező háziorvosa a felírt gyógyszer sürgős kiváltását javasolja.

**(2)** A támogatás megállapítása iránti kérelmet a hivatal szociális ügyintézőjénél kell benyújtani, melyhez csatolni kell a kiváltandó recepteket, illetve a család jövedelem-igazolásait.

**(3)** Az eseti támogatás összege megegyezik a sürgősségi gyógyszer árának összegével, de nem haladhatja meg az ***5.000 Ft****-ot.*

**(4)** A megállapított támogatás – a hivatal által elvégzett ellenőrzést, összevetést követően - a gyógyszertár részére kerül átutalásra, számla ellenében.

***4. Karácsonyi támogatás***

**23. § (1)** A polgármester az önkormányzat költségvetésében erre elkülönített keret terhére – hivatalból – karácsonyi támogatást állapíthat meg

a) a 90. életévüket betöltött bátaszéki állampolgárok,

b) a Bátaszéken élő, időszakosan vagy tartósan létfenntartási gondokkal küzdő személyek

számára.

**(2)** A karácsonyi támogatás összege maximum ***5.000 Ft***, mely természetbeni ellátás formájában nyújtható.

***5. Helyi autóbusz-közlekedés igénybevételének támogatása***

**24. § (1)** Térítésmentes helyi járatú autóbusz-közlekedésre jogosító utazási bérlet kiváltására közlekedési támogatás illeti meg alanyi jogon a bátaszéki állandó bejelentett lakóhellyel rendelkező és;

a) nyugdíjszerű ellátásban részesülő állampolgárt 65. életévének betöltéséig, valamint

b) általános és a középiskola nappali tagozatára járó tanulót.

**(2)** Az (1) bekezdésben meghatározott közlekedési támogatást – az önkormányzat mindenkori éves költségvetésében elkülönített keret terhére – teljesíti a szolgáltatótól beszerzett negyedéves helyi tömegközlekedési bérletek átadásával.

**25. § (1)** A bérlet igénylésére irányuló kérelmet a hivatal szociális irodájához kell írásban benyújtani. Amennyiben a tanuló helyi oktatási intézmény hallgatója, az oktatási intézménytől beérkező csoportos (névsor) az igénylés alapja.

**(2)** A bérlet igényléséhez be kell mutatni;

a) a nyugdíjszerű ellátást igazoló – előző havi – szelvényt, vagy

b) amennyiben a tanuló nem helyi oktatási intézménybe jár, az iskolalátogatási igazolást.

**(3)** A bérleteket a polgármester egyedi határozattal, míg a helyi oktatási intézménybe járó tanulók esetében egy határozattal adja ki, melynek melléklete a támogatásra jogosultak névsora.

**(4)** A bérlet bevételezéséről és kiadásáról szigorú számadási nyomtatványt kell felfektetni és folyamatosan vezetni, melynek tartalmaznia kell a bérletek sorszámát, bevételezésének és kiadásának időpontját, a jogosult nevét és az átvétel igazolását (aláírás).

**(5)** A helyi oktatási intézmények esetében a negyedéves bérlet átvételét az adott intézmény iskolatitkára igazolja le aláírásával.

***6. Szociális tüzelőanyag juttatása***

**26. § (1)** A bizottság – elsősorban januárban és októberben – szociális tüzelőanyag juttatásként természetbeni ellátást nyújthat a város közigazgatási területén lévő lakás tulajdonosának, bérlőjének, vagy albérlőjének a lakás téli fűtéséhez.

**(2)** Az ellátásban azon személy részesülhet,

1. akinek a családjában az egy főre jutó jövedelem nem haladja meg a nyugdíjminimum 180 %-át, egyedül élő esetében annak 300 %-át, és
2. aki a lakása téli fűtését tűzifával oldja meg.

**(3)** Az ellátás mennyisége

1. tűzifa esetén legfeljebb 1,5 erdészeti m3,
2. brikett eseté legfeljebb 300 kg

lehet háztartásonként.

**(4)** Kivételes esetben – amennyiben a tüzelőanyag természetbeni beszerzése nem megoldható – az ellátás pénzben biztosítható.

***7. Köztemetés***

**27. § (1)** A polgármester a köztemetést az Sztv. 48. §-ában meghatározottak szerint állapítja meg és biztosítja.

**(2)** A képviselő-testület a köztemetés költségeit részben vagy egészben elengedheti, ha a temetésre kötelezett személy saját ingatlannal nem rendelkezik, és kérelmező illetve családja egy főre jutó jövedelme nem haladja meg a nyugdíjminimumot.

***8. Temetés céljára kölcsön***

**28. § (1)** A polgármester temetési kölcsönben részesítheti azt a személyt, aki az elhunyt személy eltemettetésére köteles lenne ugyan, de arra anyagi helyzete miatt nem képes, feltéve, ha;

1. kérelmező családjában az egy főre jutó havi jövedelem nem haladja meg a nyugdíjminimum 150 %-át, egyedülálló esetén a 200 %-át,
2. ingatlannal rendelkezik és
3. hozzájárulását adta a kapott temetési kölcsön és járulékai erejéig, Bátaszék Város Önkormányzata javára, mint jelzálog bejegyezetését az ingatlanára, és az ingatlanára még nincs bejegyezve jelzálog.

**(2)** A temetési kölcsönt a kérelmező nem kapja kézhez, az elhunyt eltemettetését a hivatal végzi. A temettetéshez nyújtott kölcsön összege a temetési szertartás költségeit nem tartalmazza, összege maximum ***110.000 Ft.***

**(3)** A kérelemhez mellékelni kell a család egy főre jutó ~~kereseti~~-jövedelmi igazolását.

**(4)** A temetési kölcsön 12 (tizenkettő) hónapra adható. Amennyiben a kölcsön biztosítékaként az ingatlanon jelzálogjog kerül bejegyzésre, úgy a bejegyzés és törlés jogszabályon alapuló költségei a kölcsönt felvevőt terhelik.

**(5)** Nem kaphat temetési kölcsönt, akinek az elhunyttal, annak halála idején, érvényes tartási-öröklési szerződése volt.

**V. fejezet**

**SzOCIÁLIS ALAPSZOLGÁLTATÁSOK**

***1. Általános szabályok***

**29. § (1)** Az önkormányzat az Sztv. 57. § (1) bekezdésében rögzített szociális alapszolgáltatások közül (a továbbiakban: szociális szolgáltatás) a központ bevonásával biztosítja

1. az étkeztetést,
2. a házi segítségnyújtást,
3. a családsegítést,
4. az Sztv. 65/F. § a) pontja szerinti nappali ellátást (a továbbiakban: nappali ellátás), valamint
5. a Szociális és Gyermekvédelmi Főigazgatósággal kötendő feladat-ellátási megállapodás alapján jelzőrendszeres házi segítségnyújtást.

**(2)** A központ vezetője az (1) bekezdés a) – c) pontban foglalt ellátás nyújtása esetén az ellátást igénylővel, illetve képviselőjével megállapodást köteles megkötni, melynek tartalmát a központ vezetője határozza meg az idevonatkozó jogszabályok figyelembevételével.

**30. § (1)** A 29. § (1) bekezdésében meghatározott ellátás megszűnik:

1. az intézmény jogutód nélküli megszűnésével,
2. a jogosult halálával,
3. a határozott idejű intézeti elhelyezés esetén a megjelölt időtartam lejártával, kivéve, ha az Sztv. rendelkezései alapján az elhelyezés időtartamát meghosszabbítják,
4. az Sztv. 94/C. § szerinti megállapodás felmondásával, melyet az ellátott, illetve a törvényes képviselője indokolás nélkül felmondhat.

**(2)** A központ vezetője megszünteti a 29. § (1) bekezdésében meghatározott ellátást, ha:

1. az ellátott jogosultsági feltételei nem állnak fenn,
2. az ellátott, a törvényes képviselő vagy a térítési díjat megfizető személy a térítési díj-fizetési kötelezettségnek nem tesz eleget, és hat hónapon át folyamatosan térítési díj-tartozás áll fenn, és az a hatodik hónap utolsó napján a kéthavi személyi térítési díj összegét meghaladja, és vagyoni, jövedelmi viszai lehetővé teszik a térítési díj megfizetését,
3. az ellátott másik intézményben történő elhelyezése indokolt, vagy további intézményi elhelyezése nem indokolt,
4. az ellátott nem tanúsít együttműködő magatartást a szolgáltatást nyújtóval, a házirendet súlyosan megsérti,

**(3)** A központ vezetőjének a (2) bekezdésben rögzített döntése ellen – az arról szóló értesítés kézhezvételétől számított 8 napon belül – a bizottsághoz lehet fordulni.

**31. §** A központ vezetője jelen rendeletben meghatározott eljárási rend nélkül köteles házi segítségnyújtásban részesíteni azt a személyt, akinek a gondozásáról ápolási díj keretében gondoskodtak, de az ápoló elhalálozott, vagy ápolási kötelezettségét nem teljesíti.

**32. § (1)** A szociális szolgáltatások intézményi térítési díjait a társulás társulási megállapodás III. fejezet 3.2 pontjában foglaltakra figyelemmel a képviselő-testület évente állapítja meg. A megállapított intézményi térítési díjakat e rendelet 1. melléklete tartalmaz.

**(2)** A személyi térítési díj összege az ellátott havi jövedelmének

1. étkeztetés esetében a 30 %-a,
2. házi segítségnyújtás esetében a 25 %-a, illetve 30 %-a, ha a házi segítségnyújtás mellett étkezést is biztosítanak,
3. nappali ellátás esetében a 15 %-a, illetve 30 %-a, ha a nappali ellátás mellett étkezést is biztosítanak,
4. jelzőrendszeres ház segítségnyújtás esetében 2 %-a, de

nem haladhatja meg e rendelet mellékletében meghatározott intézményi térítési díj összegét.

**(3)** A nappali ellátásban és a házi segítségnyújtásban igénybe vett személyes ruházat tisztántartásáért fizetendő térítési díját, jelen rendelet melléklete határozza meg. Nem kell térítési díjat fizetni a szolgáltatásért azon gondozottnak, akinek az egy főre jutó jövedelme a 40.000 Ft-ot nem éri el.

**33. § (1)** A személyi térítési díj összegéről a központ vezetője az ellátást igénylőt a megállapodás megkötésekor írásban tájékoztatja.

**(2)** Ha a személyes gondoskodás körébe tartozó szociális ellátásnál az ellátott, a törvényes képviselője vagy a térítési díjat megfizető személy a személyi térítési díj összegét vitatja, vagy annak csökkentését, illetve elengedését kéri, az (1) bekezdésben meghatározott értesítés kézhezvételétől számított 8 napon belül a bizottsághoz fordulhat. Ilyen esetben a bizottság - átruházott hatáskörében eljárva - határozattal dönt a személyi térítési díj összegéről. A személyi térítési díj felülvizsgálata során a fentieket értelemszerűen alkalmazni kell.

**(3)** A bizottság a személyi térítési díj összegét a (2) bekezdés szerint előterjesztett kérelemre akkor csökkentheti, vagy engedheti el, ha a kérelmező családjában az egy főre eső rendszeres havi jövedelem a nyugdíjminimum összegét nem éri el vagy az ellátást igénybe vevő a térítési díjat szociális, vagyoni és lakhatási körülményeire tekintettel nem képes megfizetni

**(4)** A hajléktalan személyek részére a nappali ellátást és - amennyiben rendszeres pénzellátással nem rendelkezik - az ebédet is térítésmentesen kell biztosítani.

**34. § (1)** A szociális szolgáltatás után fizetendő havi térítési díjat utólag, minden hónap 15. napjáig kell az intézménynél befizetni.

**(2)** A beszedett térítési díjakat a nappali intézmény intézményvezetője legkésőbb a beszedést követő második munkanapon köteles a hivatal házipénztárába befizetni. A befizetéshez csatolni kell a gondozottak által tett befizetéseket igazoló számlaösszesítőt.

**(3)** A térítési díjak bruttó összegének kiszámításakor az általános kerekítési szabályokat kell alkalmazni.

**35. § (1)** A bizottság a szociális alapszolgáltatás után fizetendő térítési díjhátralékot kizárólag a kötelezett írásos kérelme alapján, a kötelezett szociális, jövedelmi és vagyoni helyzete mérlegelésével részben, vagy egészben elengedheti. Erre akkor kerülhet sor, ha kérelmező vagy családja megélhetését súlyosan veszélyezteti. A megélhetés súlyosan veszélyeztetett, ha kérelmező;

a) rokkantsági ellátásban részesül, és az egészségi állapota a rehabilitációs hatóság komplex minősítése alapján nem haladja meg a 30 %-os mértéket, feltéve, ha kérelmező vagy családja egy főre jutó havi nettó jövedelme nem haladja meg a mindenkori nyugdíjminimum 100 %-át, egyedülélő esetében a 150 %-át,

b) nem rendelkezik a létfenntartáshoz szükséges mértéken felül ingó vagyonnal, vagy forgalomképes ingatlannal és a közös háztartásban élő család egy főre jutó nettó jövedelme nem haladja meg a nyugdíjminimum összegét, egyedülálló estében a 150%-ot,

c) a 80. életévét betöltötte.

**(2)** Az (1) bekezdés a) – c) pontjában rögzített esetekben sincs lehetőség a személyi térítési díj mérséklésére vagy elengedésére, ha az ellátásra jogosult az ellátása jogosult tartási vagy öröklési szerződést kötött.

**(3)** Amennyiben a gondozott halálakor a szociális alapszolgáltatása után díjhátraléka áll fenn, ezen hátralékot a bizottság a rendelkezésre álló keretéből a központ részére megtérítheti.

***2. Étkeztetés***

**36. § (1)** Kérelem esetén elsősorban azt a rászorult személyt kell étkezésben részesíteni, aki:

1. súlyos mozgáskorlátozott,
2. fogyatékossági támogatásban részesül,
3. munkaképességét 67 %-ban elvesztette és az összegészség-károsodása eléri az 50 %-ot,
4. 65 évét betöltötte,
5. pszichiátriai vagy szenvedélybeteg,
6. hajléktalan,
7. jövedelemmel nem rendelkezik és a napi létfenntartása veszélyeztetve van.

és legalább napi egyszeri meleg ételéről önmaga, illetve eltartottja részére tartósan vagy átmeneti jelleggel nem képes gondoskodni.

**(2)** Az (1) bekezdésben meghatározott feltételek alól az intézmény vezetője méltányosságból mentesítheti azon kérelmezőt, aki egyedülélő és anyagi-szociális körülményei indokolják az étkeztetés biztosítását.

**(3)** Az étkeztetés keretében az ebéd elszállításáról elsősorban a jogosult köteles gondoskodni, de – egészségi állapota, fogyatékossága miatt - kérheti a lakására történő kiszállítását is. A rászorultságot az alábbiakkal kell igazolni:

1. fogyatékosság estén a fogyatékosság tényét bizonyító hatósági igazolás bemutatásával (az adott évre szóló MÁK igazolás), vagy
2. egészségi állapot miatti rászorultság esetén a háziorvos által kiadott igazolással, szakvéleménnyel.

**37. §** Nem részesülhet étkeztetésben az a szenvedélybeteg, egészségtelen, káros életmódot folytató, aki életmódjavítása vagy szinten tartása érdekében nem hajlandó együttműködni a központtal.

***3. Házi segítségnyújtás***

**38. § (1)** A gondozott a házi segítségnyújtás keretében - igénye szerint - étkezést is igénybe vehet.

**(2)** Az intézményi térítési díj összege nem haladhatja meg a szolgáltatási önköltséget. Az intézményi térítési díjat a fenntartó tárgyév április 1-jéig állapítja meg.

**(3)** A házi segítségnyújtás esetén a személyi térítési díj nem haladhatja meg a jogosult jövedelmének 25%-át, amennyiben étkeztetést is igényel, jövedelmének a 30 %-át.

**39. § (1)** A házi segítségnyújtás keretében kell biztosítani az Sztv. 63. § (1) – (4) bekezdésében meghatározottakat azzal, hogy a szolgáltatás igénybevételét megelőzően vizsgálni kell az igénylő gondozási szükségletét az Sztv. 63. § (5)-(7) bekezdésében foglaltak alapján.

**(2)** A gondozó az általa gondozottakról névszerinti tevékenységi naplót köteles vezetni, melyben személy szerint kell rögzíteni az egyes gondozottra fordított napi óraszámot.

***4. Családsegítés***

**40. §** A képviselő-testület által alapított ezen szociális alapszolgáltatási feladatait a központon keresztül, az Sztv. 64. §-ban foglaltak alapján látja el.

***5. Jelzőrendszeres házi segítségnyújtás***

**41. § (1)** Ezen szociális alapszolgáltatási feladatot a központ a Szociális és Gyermekvédelmi Főigazgatósággal kötendő feladat-ellátási megállapodás és az Sztv. 65. §-a alapján látja el.

**(2)** A készülék elhelyezéséről - a rendelkezésre álló készülékszám határain belül – *az* intézmény vezetője és a nappali intézmény intézményvezetője dönt.

**(3))** A kérelemhez a 6. § (5) bekezdésében felsoroltakon túl csatolni kell jelzőrendszeres házi segítségnyújtás ellátásának igénybe vétele során a szükséges orvosi igazolást, valamint a 9/1999.(XI.24.) SzCsM rendelet 22. §-ában meghatározott szociális rászorultságot igazoló iratokat.

***6. Utcai szociális munka***

**42. §** Ezen szociális szolgáltatási feladatokat a Szekszárd és Környéke Alapellátási és Szakosított Ellátási Társulás által fenntartott Humánszolgáltató Központ (Szekszárd, Vörösmarty u. 5.) útján látja el az Sztv. 65/E. §-ban foglaltak szerint.

***7. Nappali ellátás***

**43. § (1)** A nappali ellátás a rászorultak részére napközbeni tartózkodást és étkezést (ebéd), társas kapcsolatokat, valamint az alapvető higiéniai szükségleteik kielégítését biztosítja.

**(2)** A nappali ellátás nyújtása a kérelmek alapján, időrendi sorrendben történik.

**(3)** A nappali ellátás esetén a személyi térítési díj nem haladhatja meg a jogosult jövedelmének 15 %-át, és amennyiben étkeztetést is igényel, 30 %-át.

**44. §** A 3. életévüket betöltött, önkiszolgálásra részben képes vagy önellátásra nem képes, de felügyeletre szoruló fogyatékos, illetve autista személyek nappali a Szekszárd és Környéke Szociális Alapszolgáltatási és Szakosított Ellátási Társulás által fenntartott Szociális Központ (Szekszárd, Mérey u. 33-37.) látja el az Sztv. 65/F. §-ában foglaltak szerint.

**VI. fejezet**

**vegyes és záró rendelkezések**

**45. § (1)** A szolgáltatástervezési koncepcióban meghatározott feladatok megvalósulásának, végrehajtásának folyamatos figyelemmel kísérése a Szociálpolitikai Kerekasztal feladata, mely évente legalább egy alkalommal tart ülést.

**(2)** A Szociálpolitikai Kerekasztal tagjai:

1. a Szociális Bizottság elnöke és elnökhelyettese,
2. a polgármester,
3. a központ vezetője,
4. a Tolna megyei Integrált Szociális Intézmény Szivárvány Idősek Otthona igazgatója vagy megbízottja,
5. a vállalkozó háziorvosok megbízottja,
6. a nappali intézmény intézményvezetője,
7. a körzeti védőnők megbízottja,
8. a hivatal aljegyzője,
9. a hivatal megbízott szociálpolitikai ügyintézője,
10. a szociális alapszolgáltatási feladatok ellátására létrejött társulásban résztvevő települések képviselői.

**46. § (1)** E rendelet 2019. február 1. napján lép hatályba, rendelkezéseit a hatálybalépését követően indult ügyekben kell alkalmazni.

**(2)** E rendeletben nem szabályozott kérdésekben az Sztv.-ben foglaltak az irányadóak.

**(3)** A rendelet hatályba lépésével egyidejűleg a helyi gyermekvédelmi ellátásokról szóló 2/2010.(II.01.) KT rendelet (továbbiakban: Gyer.) 3. § (2) bekezdésében „az a.), c.) és” szövegrész helyébe az „a” szövegrész lép.

**(4)** A rendelet hatályba lépésével egyidejűleg hatályát veszti

a) a szociális igazgatás és szociális ellátások helyi szabályozásáról szóló 2/2015.(II.27.) önkormányzati rendelet, valamint

b) a Gyer. 3. § (1) bekezdés a.) és c.) pontja, 6. §-a és az azt megelőző alcím, a 8. §-8/B. §-a és az azt megelőző alcím.

Bátaszék, 2019.

**Dr. Bozsolik Róbert Kondriczné dr. Varga Erzsébet**

polgármester jegyző

A rendelet 2019. ………………………….. kihirdetve!

**Kondriczné dr. Varga Erzsébet**

jegyző

*1. melléklet*

*a …………………. önkormányzati rendelethez*

**a szociális alapszolgáltatások intézményi térítési díjának megállapítása**

|  |  |
| --- | --- |
| **Nappali ellátás**   1. Bátaszék városba, továbbá Alsónána, Alsónyék, Pörböly, Sárpilis és Várdomb községek esetében 2. Bátaszék városban a személyes ruházat tisztántartásának díja | ***Térítésmentes***  ***420 Ft/fő/óra*** |
| **Étkeztetés**  Bátaszék városban | ***615 Ft/fő/nap*** |
| **Ebédszállítás**  Bátaszék városban | ***50 Ft/fő/nap*** |
| **Házi segítségnyújtás gondozási díja**  1. Személyi gondozás esetén:  a.) Bátaszék városban és Báta községben  b.) Alsónyék, Alsónána, Pörböly, Sárpilis és Várdomb községekben  c.) mentális támogatás  2. Szociális segítés esetén:  a.) Bátaszék városban és Báta községben  b.) Alsónyék, Alsónána, Pörböly, Sárpilis és Várdomb községekben | ***420 Ft/fő/óra***  ***térítésmentes***  ***térítésmentes***  ***420 Ft/fő/óra***  ***térítésmentes*** |
| **Jelzőrendszeres házi segítségnyújtás**  Bátaszék városban  és Báta, Alsónyék, Alsónána, Pörböly, Sárpilis és Várdomb községekben | ***térítésmentes*** |

***Megjegyzés: a.) a házi segítségnyújtás óradíja és a nappali ellátás szolgáltatási díja***

***ÁFA-mentes.***

1. ***a többi intézményi térítési díj az ÁFA-t tartalmazva a kerekítés szabályainak megfelelően került megállapításra.***

*2. melléklet*

*a …………………… önkormányzati rendelethez*

**Gyógyszerutalvány**



1. a rendeletet Bátaszék város képviselő-testülete a ……………………………….. ülésén fogadta el [↑](#footnote-ref-1)